Aika: 17.12.2015 klo 10.00-11.30

Paikka: Vuorikatu 27, 4. krs:n kokoushuone

Jäsenet: Leena Auvinen

Outi Karikoski

Titta Kaukonen

Merja Laininen

Taina Vainio

Eveliina Bovellan

**§ 1 Kokouksen avaus**

Puheenjohtaja avasi kokouksen klo 10.37.

**§ 2 Puheenjohtajan ja sihteerin valinta**

Sovittiin, että KieKu-hankkeen ohjausryhmän kokouksissa puheenjohtajana toimii aina Leena Auvinen ja sihteerinä Eveliina Bovellan.

**§ 3 Esityslistan hyväksyminen kokouksen työjärjestykseksi**

Hyväksyttiin esityslista kokouksen työjärjestykseksi.

**§ 4 KieKu-hankkeen ajankohtaiset**

Eveliina esitteli monikulttuurisuuden ja kansainvälisyyden teemaviikon (11.-15.4.2016) ohjelmaluonnoksen (liitteessä). Teemaviikon nimeksi ohjausryhmä valitsi suunnitteluryhmän ehdotuksista **Yhdessä erilaisia**. Toiveena oli, että viikon nimi olisi eri kielillä, mm. venäjäksi, arabiaksi ja englanniksi.

Hyväksyttiin KieKu-hankkeen logo, jonka pohjana toimivat Hatsalan klassillisen koulun kuvataideluokan ehdotukset. Jussi Turunen muokkasi niistä hankkeelle sopivan logon (liitteenä), ja hänelle maksetaan työstä kahden tunnin palkkio. Kuvataideluokan oppilaille toimitetaan yhteinen karkkipakkaus.

Yhdessä erilaisia –viikon työpajoista vastaa kolme tahoa: Walter ry, SPR ja Savonia-amk. Yritetään tiivistää työpajat kahdelle päivälle kolmen sijasta kustannusten säästämiseksi. SPR:n työpajojen case:ihin toivottiin enemmän aidon tuntuisia kiusaamistilanteita, kuten whatsapp-kiusaaminen ja tyttöjen välinen porukasta eristäminen.

Leena allekirjoitti Töttöröö Oy:n toimittaman sopimuksen tubemiitin järjestämisestä teemaviikon aikana. Tubemiittiesitykset vaihdetaan toisinpäin siten, että yläkoululaisten esitys on aamulla ja 5.-6.- luokkalaisten esitys iltapäivällä. Selvitetään, voisiko Kalevalan koulussa opiskeleva laulaja Kasimir esiintyä Tubemiitin yhteydessä. Tubemiitin juontajaehdokkaan palkkiota pidettiin kalliina, ja Eveliina kartoittaa vielä muita mahdollisia juontajia tapahtumaan esim. Jonna Forsmanin avustuksella.

Servicalta tulee tammikuussa tarjous etnisen ruokaviikon järjestämiseksi Yhdessä erilaisia –viikon ajaksi. Ideana on, että viikon jokaisella päivällä on oma teema-alue (esim. Lähi-itä) ja sen mukainen ruoka.

Eveliina selvittää, miten Kiitos kaveruudelle –hanke voisi linkittyä teemaviikkoon ottamalla yhteyttä Kaisu Tolvaseen.

Hanke järjestää yhdessä Osaava-hankkeen kanssa kaksi opettajien täydennyskoulutusta kevätlukukaudella: Kieltenopettajien paja – välineitä osallistavaan kielenoppimiseen 25.2.2016 ja Kieltenopettajan peda.net hyötykäyttöön 17.3.2016.

**§ 5 Hankkeen koulunkäynninohjaajien työnkuva**

Hankkeen koulunkäynninohjaajien palautteen perusteella todettiin, että varsinkin Jussin työnkuvaa on syytä tarkastella uudelleen kevätlukukaudelle 2016. Taina tekee Hatsalan kaksikielisen opetuksen opettajille kyselyn, millä tunneilla Jussia tarvittaisiin. Vastausten pohjalta päätetään, onko Jussi Hatsalassa yhtenä päivänä viikossa myös kevätlukukaudella vai keskittyykö hän vain alakouluihin. Jussin roolista luokassa on tärkeää keskustella avoimesti kouluissa rehtorin ja opettajien kanssa.

**§ 6 Talouskatsaus**

Tulevan vuoden suurin kuluerä on teemaviikon järjestäminen. Kahden koulunkäynninohjaajan palkkakulujen maksaminen hankkeelta jatkuu (Jussin palkka kokonaan hankkeelta ja Kerstinin palkkio 2/3 hankkeelta ja 1/3 Kalevalan koulun päältä). Ohjausryhmä on hyväksynyt jo aiemmin 500 euron materiaalihankinnat koulua kohden. Hatsalan klassillisen koulun listaa materiaalihankinnoista ei ole vielä toimitettu, ja seuraava mahdollisuus listan hyväksyttämiseen on ohjausryhmän seuraavassa kokouksessa.

**§ 7 Muut asiat**

Ei muita asioita.

**§ 8 Seuraava kokous**

Seuraava kokous pidetään 11.2. klo 9.00 kouluviraston 4. krs:n kokoushuoneessa.

**§ 9 Kokouksen päättäminen**

Puheenjohtaja päätti kokouksen klo 11.41.